Gemengde reaksie op regering se groenkragplanneJeff Radebe. Foto: GCIS Sola Future Energy het Woensdag die ondertekening van 27 kontrakte met onafhanklike kragprodusente verwelkom as ŉ teken van die regering se toewyding om ekonomiese groei en vooruitgang in Suid-Afrika te ondersteun. Jeff Radebe, minister van energie, het Woensdag die 27 kontrakte ter waarde van byna R56 miljard onderteken. Die kontrakte vorm deel van die vierde ronde van Suid-Afrika se bekende program vir die verkryging van hernubare energie. Radebe het gesê dié kontrakte sal ŉ positiewe uitwerking op die ekonomie en mededinging in die energiesektor hê wat tot voordeel van die verbruiker sal wees. Dr. Chris Haw, voorsitter van Sola Future Energy, het gesê dié kontrakte kom al ŉ lang pad. “Hierdie ondertekening is al lank in aantog en dit is ŉ groot oomblik vir die Suid-Afrikaanse hernubare-energiesektor. Hernubare energie is goedkoper, meer volhoubare vorme van energie. Die aanvaarding van hernubare energie sal op lang termyn die koste van elektrisiteit vir huishoudings en ondernemings verminder,” het Haw gesê. Sola Future Energy se filiaalmaatskappy, Aurora Power Solutions, het sonkragprojekte van 170 megawatt ontwikkel wat tans in voorkeurbieërstatus is, maar moes wag om tot uitvoering te kom. Sedert 2015, ná drie rondes van suksesvolle bodprosesse, is die program gestaak ondanks aansienlike kapitaalbelegging en werkskepping wat reeds gedoen is. Die voordele van die lae koste en lae koolstof van hernubare energie is egter deur die Suid-Afrikaanse regering erken as noodsaaklik vir die land se toekoms. Haw het gesê die ondertekening van die kontrakte is ook aanduidend van die regering se belangstelling om voort te gaan met “kleinskaal”-projekte met onafhanklike kragprodusente, soortgelyk aan dié kontrakte wat onderteken is, maar op kleiner skaal en ŉ hoër vlak van plaaslike eienaarskap. Almal het egter nie só positief gereageer op die ondertekening van die kontrakte nie. Die National Union of Mineworkers (NUM) het Woensdag gesê die regering se ondertekening van kontrakte met onafhanklike kragprodusente is ŉ belediging teenoor die werkersklas en armes. Die NUM het gedreig om sy ondersteuning aan die ANC te onttrek. “Ons is woedend dat die ANC-geleide regering die 27 kontrakte onderteken het. Die groenenergieprojek is gekaap deur kapitaliste vir hul eie noue kapitalistiese belange,” het Paris Mashego, NUM se energiesektor-koördineerder, gesê. Mashego het gesê die NUM sal nie langer die ANC-regering ondersteun nie omdat die regering “werksgeleenthede vernietig”. “Werkers in hierdie land sal nie aanhou om vir ŉ organisasie te stem en te ondersteun wat werk van die armes wegneem nie. Ons kan nie net voortdurend steun werf en stem vir die sogenaamde ‘nuwe dag’ soos pres. Cyril Ramaphosa voorhou nie,” het Mashego gesê. “Meer as 40 000 werksverliese sal in die mynbou-, energie- en hele waardeketting voorkom wat Witbank en die omliggende gebiede in spookdorpe sal verander.” Mashego het gesê die NUM eis dat Ramaphosa die besluit oor die kontrakte met onafhanklike kragprodusente onmiddellik stopsit en omdraai. “Ons is moeg daarvoor om ŉ organisasie te steun wat wys hulle gaan links, maar dan draai hulle regs.”